- Nordjyderne har været rigtig gode til at overholde reglerne. Indtil videre har der været et fåtal af episoder, hvor vi har måttet bede folk om at opføre sig anderledes, siger direktør for Nordjyllands Politi, Anne Marie Roum Svendsen, da der i dag var indkaldt til pressemøde på politigården, hvor også Aalborgs borgemester var med. Men det er ikke sikkert, at det vil forbilve sådan. For med godt vejr og mange mennesker, der bor i lejlighed i Aalborg, forventer hun, at det være svært at følge reglerne. Sådan har det i hvert fald været i København. - Der vil være ekstra patruljer her i Nordjylland, og bødeblokken vil være længere fremme end tidligere, hvis folk bliver ved med at forsamle sig. Folk er nødt til at forstå alvoren, siger hun. Kommunale patruljer og lukkede fitnessfaciliteter i parker Og netop på grund af den alvorlige situation har borgmester i Aalborg Kommune, Thomas Kastrup-Larsen, besluttet at indføre kontroller i parkerne. - Vi har sat skilte op 50 steder i Aalborg. Det er i parker og anlæg. Derudover har vi kommunalt personale, som vil være i de grønne arealer for at hjælpe folk med at huske at overholde reglerne, siger han. - Vi bliver nødt til at undgå at stå for tæt sammen. Også når man er ude, som vejret er til. Husk hensyn og afstand. Alle de her tiltag har vi tidligere har taget har været for at passe på vores ældre og udsatte mod smitten. Det kan sættes over styr en weekend som denne, siger han. Derudover vil man opleve, at udendørs fitnessfaciliteter fremover vil være spærret af. Det har kommunen valgt at gøre, fordi de er flittigt i brug, nu hvor fitnesscentrene er lukket. - Vi skal gøre alt, hvad vi kan for at hindre spredningen af den her virus bedst muligt, siger borgmesteren.

Referat:
Nordjyderne har generelt været gode til at overholde landets nye regler om forsamlinger på mere end 10 personer. Men det vil blive mere svært - især når man bor i lejlighed, og der er godt vejr. Derfor vil bødeblokken fremover blive hevet frem, hvis reglerne overtrædes.